**INFORMACIJA O STANJU SIGURNOSTI NA PODRUČJU POLICIJSKE UPRAVE**

**BRODSKO-POSAVSKE U DESET MJESECI 2023. GODINE**

**STANJE KRIMINALITETA**

U deset mjeseci 2023. godine evidentirano je 1297 kaznenih djela što je za 57 kaznenih djela ili 4,2% manje u odnosu na deset mjeseci 2022. godine.

Od ukupnog broja kaznenih djela 612 je bilo po poznatom počinitelju, a 685 po nepoznatom počinitelju. Počinitelji su naknadno otkriveni u 340 kaznenih djela ili 49,6%, a u 345 kaznenih djela počinitelji su ostali nepoznati.

Ukupna razriješenost kaznenih djela iznosi 73,4%, dok je u deset mjeseci 2022. godine iznosila 70%.

Ukupna razriješenost kaznenih djela, s kaznenim djelima iz ranijih razdoblja čiji su počinitelji naknadno otkriveni u deset mjeseci (36 kaznenih djela), iznosi 76,2%, a u deset mjeseci 2022. godine je iznosila 72%.

U strukturi kriminaliteta ukupno su: 1044 kaznena djela općeg kriminaliteta od kojih je 180 počinjeno na štetu mladeži i obitelji, 82 kaznena djela organiziranog kriminaliteta, 52 kaznena djela zlouporabe droga, 50 kaznenih djela gospodarskog kriminaliteta, 44 kaznena djela sigurnosti prometa i 25 kaznenih djela kibernetičkog kriminaliteta.

**Opći kriminalitet**

U deset mjeseci 2023. godine evidentirana su 1044 kaznena djela koja pripadaju grupaciji općeg kriminaliteta. Od navedenog broja kaznenih djela 180 je počinjeno na štetu mladeži i obitelji.

Od ukupnog broja kaznenih djela 465 je bilo po poznatom počinitelju, a 579 po nepoznatom počinitelju. Počinitelji su naknadno otkriveni u 261 kaznenom djelu ili 45,1%, a u 318 kaznenih djela počinitelji su ostali nepoznati.

Ukupna razriješenost kaznenih djela iznosi 69,5%, a u deset mjeseci 2022. godine je iznosila 66,4%. Ukupna razriješenost kaznenih djela, s djelima iz ranijih razdoblja, iznosi 72,6%, a u deset mjeseci 2022. godine je iznosila 68,7%.

U strukturi kaznenih djela općeg kriminaliteta ukupno je: 514 kaznenih djela protiv imovine, 172 kaznena djela protiv osobne slobode, 72 kaznena djela krivotvorenja, 62 kaznena djela protiv života i tijela, 14 kaznenih djela protiv opće sigurnosti, 10 kaznenih djela protiv privatnosti, 9 kaznenih djela protiv javnog reda, 4 kaznena djela protiv okoliša, 3 kaznena djela protiv pravosuđa, 2 kaznena djela protiv spolne slobode i 2 kaznena djela protiv zdravlja ljudi.

U kaznenim djelima protiv imovine najviše je teških krađa i krađa. U deset mjeseci je evidentirano 209 teških krađa ili 11 manje u odnosu na deset mjeseci 2022. godine, a razriješenost teških krađa iznosi 48,3%. Evidentirano je 178 krađa ili 46 manje u odnosu na prošlu godinu, a ukupna razriješenost je 39,9%.

Na štetu mladeži i obitelji je počinjeno 180 kaznenih djela ili 13 kaznenih djela manje u odnosu na deset mjeseci 2022. godine.

Od broja kaznenih djela najveći broj pripada kaznenim djelima povrede djetetovih prava (67), povrede dužnosti uzdržavanja (27), nasilja u obitelji (23), nanošenja tjelesne ozljede (16), prijetnji (14) i neprovođenja odluke za zaštitu dobrobiti djeteta (9).

**Gospodarski kriminalitet**

U deset mjeseci evidentirano je 50 kaznenih djela gospodarskog kriminaliteta dok je u deset mjeseci 2022. godine evidentirano 39 kaznenih djela.

Najveći broj pripada kaznenim djelima povrede obveze vođenja trgovačkih i poslovnih knjiga (11), utaje poreza ili carine (10) i prijevare u gospodarskom poslovanju (5).

**Kibernetički kriminalitet**

Iz ove je grupacije kriminaliteta evidentirano 25 kaznenih djela ili 10 manje u odnosu na deset mjeseci 2022. godine. Od broja evidentiranih kaznenih djela ukupno su 22 kaznena djela računalne prijevare, 2 kaznena djela iskorištavanja djece za pornografiju i 1 kazneno djelo neovlaštenog pristupa.

**Organizirani kriminalitet**

Iz oblasti organiziranog kriminaliteta evidentirana su 82 kaznena djela ili 2 manje u odnosu na deset mjeseci 2022. godine. Od broja kaznenih djela ukupno je 58 kaznenih djela protuzakonitog ulaženja, kretanja i boravka u RH, 14 kaznenih djela nedozvoljenog posjedovanja, izrade i nabavljanja oružja i eksplozivnih tvari, 7 iznuda, 1 kazneno djelo krivotvorenja novca, 1 kazneno djelo nedozvoljene trgovine i 1 kazneno djelo protupravne naplate.

**Zlouporaba droga**

U deset mjeseci 2023. godine evidentirana su 52 kaznena djela zlouporabe droga ili 13 kaznenih djela više u odnosu na deset mjeseci 2022. godine.

Zapljenama je izuzeto: 7642,86 g marihuane, 1417,36 g amfetamina, 183,82 g MDMA i derivata XTC, 101,18 g kokaina, 85,90 g cannabis smole, 22,58 g halucinogenih gljiva, 18 g heroina, 0,38 g metamfetamina, 4662 komada lijekova sa liste opojnih droga, 44 stabljike biljke cannabis, 41 kom. MDMA i derivata XTC, 15 komada cannabis sjemenki, 5 kom. metadona i 5 doza LSD.

**SIGURNOST PROMETA**

Na području Policijske uprave brodsko-posavske evidentirane su 1004 prometne nesreće što je za 156 nesreća ili 18,4% više u odnosu na deset mjeseci 2022. godine.

Od ukupnog broja, 6 nesreća je s poginulim osobama, 312 s ozlijeđenim osobama i 686 s materijalnom štetom.

U odnosu na deset mjeseci 2022. godine broj nesreća s poginulim osobama je manji za 2 nesreće ili 25%, s ozlijeđenim osobama je veći za 18 nesreća ili 6,1%, a s materijalnom štetom je veći za 140 nesreća ili 25,6%.

U prometnim nesrećama je poginulo 8 osoba, dok je u istom razdoblju prošle godine poginulo 9 osoba.

Teško je ozlijeđeno 90 osoba, a lakše je ozlijede zadobilo 378 osoba. U odnosu na deset mjeseci 2022. godine broj ozlijeđenih osoba je veći za 13,6%.

Najčešće okolnosti koje su prethodile prometnim nesrećama s nastradalim osobama su u pogreškama vozača zbog brzine neprimjerene uvjetima na cesti i to u 65 nesreća, nepropisnog kretanja vozilom na kolniku u 60 nesreća, nepoštivanja prednosti prolaza u 58 nesreća, vožnje na nedovoljnoj udaljenosti u 36 nesreća, te zbog nepropisanog uključenja u promet u 27 nesreća.

Prema vrstama prometnih nesreća najviše se nesreća s nastradalim osobama dogodilo prilikom slijetanja vozila s kolnika i to 84 nesreće.

Pod utjecajem alkohola su u trenutku prometne nesreće bila 134 vozača, 5 pješaka i 2 putnika.

Nadzorom prometa policijski službenici su utvrdili ukupno 21.601 prekršaj u cestovnom prometu što je za 10,5% više nego u deset mjeseci 2022. godine.

Od ukupnog broja prekršaja, utvrđeno je 8465 prekršaja vožnje nepropisnom brzinom što je u odnosu na deset mjeseci 2022. godine manje za 1,8%, a zbog upravljanja vozilom pod utjecajem alkohola je utvrđen 1101 prekršaj što je za 7,7% više prekršaja nego u prošloj godini.

**JAVNI RED**

Tijekom proteklih deset mjeseci evidentirano je 2615 prekršaja od kojih je 409 protiv javnog reda i mira i 2206 iz ostalih zakona.

U odnosu na deset mjeseci 2022. godine prekršaja je više za 18%.

**Javni red i mir**

Prema Zakonu o prekršajima protiv javnog reda i mira evidentirano je 409 prekršaja u kojima je sudjelovalo 350 osoba. U odnosu na deset mjeseci 2022. godine (390 prekršaja) bilježi se povećanje za 19 prekršaja.

Evidentirana su 133 prekršaja svađe i vike, 80 prekršaja omalovažavanja policijskih službenika, 70 tučnjava, 38 prekršaja držanja životinja bez nadzora, 36 prekršaja drskog ponašanja, 25 prekršaja odavanja pijanstvu na javnom mjestu, 11 prekršaja vrijeđanja ili omalovažavanja moralnih osjećaja građana, 9 prekršaja odavanja skitnji i prosjačenju, 4 prekršaja davanja alkohola osobama pod utjecajem alkohola, 2 prekršaja nesprječavanja narušavanja javnog reda i mira i 1 prekršaj neovlaštenog pucanja iz vatrenog oružja.

Na ulici i trgu je počinjeno 228 prekršaja, u ugostiteljskim objektima 50 prekršaja, a na drugim mjestima 131 prekršaj.

Pojedinačno je počinjeno 307 prekršaja, udružene dvije osobe su počinile 58 prekršaja, a u grupi tri i više osoba su počinjena 44 prekršaja.

Pod utjecajem alkohola su počinjena 164 prekršaja.

**Ostali zakoni**

Prema ostalim zakonima evidentirano je 2206 prekršaja. U odnosu na deset mjeseci 2022. godine (1827 prekršaja) ovih je prekršaja više za 20,7%.

Najviše prekršaja evidentirano je iz Zakona o nadzoru državne granice i to 704 prekršaja, a zatim slijedi 325 prekršaja iz Zakona o suzbijanju zlouporabe droga, 247 prekršaja iz Zakona o zaštiti od nasilja u obitelji, 207 prekršaja iz Zakona o osobnoj iskaznici, 196 prekršaja iz Zakona o radnom vremenu, obveznim odmorima mobilnih radnika i uređajima za bilježenje u cestovnom prometu, 147 prekršaja iz Zakona o nabavi i posjedovanju oružja građana, 142 prekršaja iz Zakona o strancima …

**Javna okupljanja**

Na području Policijske uprave brodsko-posavske prijavljena su 1222 javna okupljanja od kojih je održano 1187 ili 36 okupljanja više u odnosu na deset mjeseci 2022. godine.

Održano je 851 javno okupljanje sportskog karaktera, 160 kulturno zabavnog karaktera, 2 političkog karaktera, 10 prosvjeda i 164 okupljanja ostalog karaktera.

Na održanim okupljanjima angažirano je 1405 policajaca, a zbog narušavanja javnog reda i mira podnijeto je sedam prekršajnih prijava.

**SIGURNOST DRŽAVNE GRANICE**

Tijekom deset mjeseci 2023. godine je preko graničnih prijelaza zabilježeno prometovanje 9.770.265 osoba što je povećanje za 14,2% u odnosu na deset mjeseci 2022. godine.

Od ukupnog broja prelazaka, evidentirano je 4.567.554 prelaska državljana trećih zemalja, 3.786.798 prelazaka hrvatskih državljana i 1.415.913 prelazaka državljana EU.

Promatrajući prometovanje vozila evidentirano je ukupno: 3.631.771 osobni automobil što je za 12,2% više nego u deset mjeseci 2022. godine, 503.422 teretna vozila što je smanjenje za 1%, te 46.308 autobusa što je u odnosu na deset mjeseci 2022. godine povećanje za 17,7%.

Na graničnim prijelazima odbijeno je 1305 ulaza strancima u Republiku Hrvatsku i 501 izlaz od kojih se 318 odnosi na odbijanje izlaza strancu.

**POŽARI I TEHNOLOŠKE EKSPLOZIJE**

Evidentirana su 153 požara od kojih je 66 na otvorenom prostoru, 50 na građevinskim objektima i 37 na prometnim sredstvima.

U odnosu na deset mjeseci 2022. godine požara je manje za 6,1%.

Tehnoloških eksplozija nije bilo.